Bergens byråd

Bergens byråd er den utøvende myndigheten i Bergen kommune etter prinsippet om parlamentarisk styringsform. Medlemmene i byrådet kalles byråder og tilsvarer ministrene i en regjering. Man trenger ikke være medlem av bystyret for å bli byråd.

Byrådet leder kommunens administrasjon, innstiller til bystyret og er ansvarlig for gjennomføring av bystyrets vedtak. Når vedtakene er gjort i bystyret, er det byrådets oppgave å påse at de blir utført. Byrådet har også myndighet til selv å bestemme i en rekke saker.

Oversikt over alle byråder i Bergen.

Byrådsavdelinger
Hver byråd er politisk leder av en byrådsavdeling, som kan sammenlignes med departementer. Byrådsavdelingene ledes administrativt av en kommunaldirektør og skal følge opp og føre tilsyn med tjenesteproduksjonen og forvaltningen i kommunens etater og bedrifter.

 Byrådsleders avdeling
 Byrådsavdeling for barnehage og skole
 Byrådsavdeling for byutvikling
 Byrådsavdeling for finans
 Byrådsavdeling for eldre, helse og omsorg
 Byrådsavdeling for næring, kultur og idrett
 Byrådsavdeling for barnevern, sosiale tjenester og mangfold

 Historikk 

 Oversikt over byråd og perioder 
2000–2003: Anne-Grete Strøm-Erichsens byråd
2003–2007: Monica Mælands første byråd – fra 2. juni 2006 til 31. januar 2007 fungerte Henning Warloe som byrådsleder.Første mann som byrådsleder 
2007–2011: Monica Mælands andre byråd
2011–2013: Monica Mælands tredje byråd
2013–2014: Ragnhild Stolt-Nielsens byråd
2014–2015: Martin Smith-Sivertsens byråd
2015–2019: Harald Schjelderups byråd
2019–2021: Roger Valhammers første byråd
2021–2022: Roger Valhammers andre byråd
2022–2023: Rune Bakerviks byråd
2023–: Christine B. Meyers byråd

 Valhammers to byråd (2019–2022) 
Roger Valhammers første byråd ble konstituert 29. oktober 2019 som et mindretallsbyråd utgått av Arbeiderpartiet, Kristelig Folkeparti, Miljøpartiet De Grønne og Venstre med til sammen 25 av 67 mandater i Bergen bystyre. Byrådet hadde følgende sammensetning:
Roger Valhammer (Ap), byrådsleder
Lubna Jaffery (Ap), byråd for arbeid, sosial og bolig, til oktober 2021, deretter Ruth Grung (Ap)
Endre Tvinnereim (Ap), byråd for barnehage, skole og idrett
Beate Husa (KrF), byråd for eldre, helse og frivillighet
Thor Haakon Bakke (MDG), byråd for klima, miljø og byutvikling
Katrine Nødtvedt (MDG), byråd for kultur, mangfold og likestilling
Erlend Horn (V), byråd for finans, næring og eiendom

Den 24. november 2021 stilte Valhammer kabinettsspørsmål i saken om utbygging av bybanen til Åsane. Byrådet ønsket å bygge bybanen i dagen og over Bryggen, mens opposisjonens forslag gikk ut på å legge bybanen i tunnel – enkelte representanter var sågar imot utvidelsen av bybanen, men valgte likevel å støtte dette forslaget. Valhammer fikk flertall imot seg og varslet byrådets avgang.

Den 2. desember 2021 snudde to representanter for Senterpartiet og én fra Rødt og sikret flertall for bybane over Bryggen. Valhammer kunne dermed danne sitt andre byråd – som var identisk med det første, og det tiltrådte 6. desember 2021.

 Bakerviks byråd (2022–2023) 
Rune Bakervik ble byrådsleder i Bergen 3. november 2022 i et byråd bestående av Arbeiderpartiet og Venstre. 14. september 2023 gikk Venstre ut av byrådet.

Referanser

Eksterne lenker


Kategori:Politikk i Bergen